Steen Gade (SF), 2009-05-27:
Jeg har lidt gjort det til en tradition under den nuværende statsministers forgængers periode at gøre lidt status nogle steder, hvor jeg synes Anders Fogh Rasmussen gjorde nogle meget forkerte ting, og jeg har sådan set appelleret til, at skuden blev vendt.
Det handler om globalt udsyn, det handler om, hvordan vi tager os af verdens fattigste, og så handler det om klima og miljø.
Det vil jeg af en bestemt grund – på en måde i hvert fald – i dag også fortsætte over for den nye statsminister.
Hvis vi nu ser på det med globalt udsyn, er det sådan, at der for nogle år siden blev lavet en OECD-rapport, som i hvert fald i en periode lå på Undervisningsministeriets hjemmeside, og som analyserede danskernes kompetencer.
Vi var dygtige til mange ting i Danmark, men på det, der hedder kulturelle kompetencer, fik vi bundkarakter.
Jeg mener, at det meget skyldes retorikken, den måde, der er blevet debatteret på i Danmark i forhold til tolerance, i forhold til frisind, i forhold til at forstå verdens mangfoldighed.
Nu hørte jeg godt noget af det, statsministeren sagde i dag, og jeg vil sådan set appellere til, at vi får lavet nogle klare forbedringer på det her punkt.
Vi kunne jo beslutte et år efter nu at få lavet en undersøgelse igen og se, om det kunne hjælpe.
For man kan sige, at i hvert fald den kulturelle mangfoldighed at kunne rumme også Færøerne i den private familie vel giver den nye statsminister nogle chancer på det her område.
Jeg tror egentlig også, at man kan mærke det manglende udsyn i dele af den EU-debat, der er, og den, der måske slet ikke er.
Jeg lagde mærke til, at Venstres ordfører som begrundelse for, at han ikke sagde noget om EU, sagde, at han havde koncentreret sig om den økonomiske situation.
Så var det bare, jeg tænkte: Hov, er den økonomiske situation virkelig noget, der er begrænset til Danmark?
Handler det ikke utrolig meget om, hvad der sker på europæisk plan?
Jo, og derfor er det måske et tegn på, at vi er blevet for snævre i det her samfund.
Ulandsbistanden ligger jo i dag 3 mia. kr. om året lavere, end den gjorde under tidligere regeringer.
Det er en meget dramatisk nedprioritering.
Den er jeg ked af at statsministeren ikke gjorde noget ved i sin tale.
I stedet for sagde statsministeren noget, som han jo sikkert mener, om, at forsvarsudgifterne skulle stige.
Det var soleklart.
Det, som er en vigtig sikkerhedspolitisk faktor, det, vi kunne kalde blød sikkerhedspolitik, er jo, at man bruger nogle penge på ulandsbistand, og det ville være rimeligt, hvis man mener det ene i forhold til sikkerhed, at man også i det mindste mente, at ulandsbistanden skulle stige.
Til det sidste, klima og miljø, sagde jeg sidste år til statsministerens forgænger, om han ikke, når han nu skulle lave overdragelsesforretningen, ville sørge for at sige til sin efterfølger: Gør ikke, som jeg har gjort, men gør, som jeg er begyndt at sige.
Altså, begynd at blive lidt grøn.
Derfor lyttede jeg helt vildt meget til, hvad statsministeren sagde, og statsministeren var jo ikke grøn i dag.
Det kan man ikke komme uden om.
Der var ikke noget grønt i den her tale, i betragtning af at vi i år har oplevet den største naturforringelse i nyere tid, ved at braklægningsordningen er ophævet.
Man kan i hvert fald nu i sandhed sige, at både en fisk, en fugl og en frø har fået det ringere i Danmark i løbet af de sidste 2 år.
Det er helt entydigt og også dokumenteret på en konference her på Christiansborg.
Hvad angår klimaområdet, er Lomborg jo stadig på finansloven.
En lille opfordring kunne være: Kunne vi ikke lige få det løst i næste års finanslov.
Det er jo pinligt for Danmark som værtsland, at vi stadig statsfinansierer den mand, der bruger alt sit krudt på at sige, enten at klimaproblemerne ikke er til stede, eller at det er forkert at koncentrere sig om dem, eller også at det er en helt forkert måde at bruge penge på.
Hvad er argumentet for, at lige netop den mand, som statsministerens forgænger udnævnte personligt, skal blive ved?
Jeg kan ikke tro, at den nye statsminister har samme forhold til hr. Lomborg som den forrige.
Til sidst om erhvervslivet: Jeg tror, at statsministeren har sagt, at den grønne politik er blå.
Jeg har været sammen med utrolig mange erhvervsfolk, som er godt trætte af, at regeringen gør så lidt.
De er godt trætte af, at regeringen gør så lidt, og de siger: Vi er ligeglade med, om det er rød stue eller blå stue, der gør det her, bare det bliver til en grøn stue.
Hvis nu statsministeren næste år vil love at forbedre sig, så vi også får en grøn tale, og i realiteten vil gøre det, som den tidligere statsminister var begyndt at sige, og på ingen måde falder tilbage til det, som den tidligere statsminister gjorde i praksis, så ville jeg blive glad, og så tror jeg ikke engang, jeg ville gå på talerstolen.
Men ellers tror jeg, at jeg vil gøre det en gang til.